text: মার্ক লিখিত গোপন সুসমাচার বা মার্ক লিখিত মরমি সুসমাচার (গ্রিক: τοῦ Μάρκου τὸ μυστικὸν εὐαγγέλιον, tou Markou to mystikon euangelion), হল অনুমোদিত সাধু মার্ক লিখিত সুসমাচারের একটি গোপন বা মরমি সংস্করণ। কথিত আছে, এটি মূল অনুমোদিত সুসমাচারটির তুলনায় আয়তনে দীর্ঘতর। তাই এটি মার্ক লিখিত দীর্ঘতর সুসমাচার নামেও পরিচিত। মার সাবা পত্র নামে পরিচিত একটি প্রাচীন চিঠিতে স্বতন্ত্রভাবে এই সুসমাচারটির উল্লেখ পাওয়া যায়। কথিত আছে, চিঠিটি আলেকজান্দ্রিয়ার ক্লিমেন্টের লেখা। তবে নথিটির প্রামাণিকতা নিয়ে বিতর্ক রয়েছে। চিঠিটি সংরক্ষিত রয়েছে শুধুমাত্র হাতে লেখা একটি গ্রিক প্রতিলিপির আলোকচিত্রেই। মনে করা হয়, উক্ত প্রতিলিপিটি সপ্তদশ শতাব্দীতে মুদ্রিত অ্যান্টিওকের ইগনেশিয়াসের রচনাবলির এন্ডপেপারে অষ্টাদশ শতাব্দীতে অন্তর্ভুক্ত হয়েছিল।
  
  ১৯৫৮ সালে কলম্বিয়া বিশ্ববিদ্যালয়ের প্রাচীন ইতিহাসের অধ্যাপক মর্টন স্মিথ জেরুসালেমের ২০ কিলোমিটার দক্ষিণ-পূর্বে অবস্থিত মার সাবার একটি মঠে আলেকজান্দ্রিয়ার ক্লিমেন্টের লেখা এবং ইতিপূর্বে অজ্ঞাত একটি চিঠি খুঁজে পান। ১৯৬০ সালে তিনি আনুষ্ঠানিকভাবে তাঁর আবিষ্কারের কথা ঘোষণা করেন এবং ১৯৭৩ সালে নিজের গবেষণাপত্রটি প্রকাশ করেন। মূল পাণ্ডুলিপিটি এর পরে জেরুসালেমে গ্রিক অর্থোডক্স চার্চের গ্রন্থাগারে স্থানান্তরিত করা হয়। ১৯৯০ সালের পর কোনও এক সময় সেটি হারিয়েও যায়। আলোকচিত্র ও অনুলিপির উপর ভিত্তি করে পরবর্তী গবেষণাকার্য সম্পাদিত হয়েছিল। এই আলোকচিত্র ও অনুলিপিগুলির মধ্যে স্মিথের গৃহীত আলোকচিত্র ও অনুলিপিও ছিল।
  
  চিঠিটি যাঁকে সম্বোধন করে লেখা সেই থিওডোরের (থিওডোরোস) পরিচয় ভিন্নভাবে জানা যায় না। চিঠিতে ক্লিমেন্ট লিখেছেন, "পিটার যখন শহিদ হলেন, তখন মার্ক [অর্থাৎ, সুসমাচার-প্রচারক মার্ক] আলেকজান্দ্রিয়ায় আসেন। তিনি তাঁর নিজের এবং পিটারের লেখা বিবরণী সঙ্গে এনেছিলেন। সেগুলি থেকে যে তথ্যগুলি জ্ঞানের পথে উত্তরণের জন্য উপযুক্ত সেগুলি তিনি স্থানান্তরিত করেন তাঁর পূর্বতন গ্রন্থে [অর্থাৎ, সাধু মার্ক লিখিত সুসমাচারে]।" তিনি আরও বলেন যে, অধুনা মার্ক লিখিত গোপন সুসমাচার নামে পরিচিত এই সম্প্রসারিত সংস্করণটি মার্ক রেখে যান "আলেকজান্দ্রিয়ার খ্রিস্টীয় মণ্ডলীর কাছে এবং সেখানে এটি আজও সর্বাধিক যত্নের সহিত রক্ষিত হচ্ছে এবং যাঁরা মহান রহস্যসমূহের সঙ্গে পরিচিত হয়েছেন শুধুমাত্র তাঁদের দ্বারাই পঠিত হচ্ছে।" ক্লিমেন্ট সাধু মার্ক লিখিত এই গোপন সুসমাচার থেকে দু’টি অংশ উদ্ধৃত করেছিলেন। উদ্ধৃত দীর্ঘতর অংশটিতে কথিত হয়েছে যে, বেথানিতে যিশু মৃত এক ধনী যুবককে জীবন দান করেছিলেন। এই কাহিনিটির সঙ্গে সাধু যোহন লিখিত সুসমাচারে বর্ণিত লাজারাসের জীবনদান উপাখ্যানের বহু মিল লক্ষিত হয়।
  
  চিঠিটি প্রকাশ হতেই এক সময়ে চাঞ্চল্য সৃষ্টি হয়। কিন্তু কিছুকাল পরেই এই প্রকাশনার বিরুদ্ধে জালিয়াতি ও অপব্যাখ্যার অভিযোগ আনীত হয়। অধিকাংশ প্যাট্রিস্টিক ক্লিমেন্ট বিশেষজ্ঞ এই চিঠিটিকে অকৃত্রিম মনে করলেও, বাইবেল বিশেষজ্ঞরা এই চিঠিটির প্রামাণিকতা নিয়ে ঐক্যমতে পৌঁছাতে পারেননি এবং এই বিষয়ে ভিন্ন ভিন্ন মতামত জ্ঞাপন করেন। গ্রন্থটির দু’টি অংশ মাত্র পাওয়া গিয়েছিল। গবেষকদের মতে, এই দুই অংশের দু’টিই অপ্রামাণিক হতে পারে আবার দু’টিই প্রামাণিক হতে পারে অথবা এমনও হতে পারে যে একটি অংশ প্রামাণিক এবং অপরটি অপ্রামাণিক। যাঁরা চিঠিটিকে জালিয়াতি মনে করেন, তাঁদের অধিকাংশের মতেই এটি আধুনিক কালের জালিয়াতি এবং অধিকাংশ স্থলেই এটির আবিষ্কর্তা মর্টন স্মিথকেই এই ক্ষেত্রে দোষী সাব্যস্ত করা হয়। চিঠিটি জালিয়াতি হলে সাধু মার্ক লিখিত সুসমাচারের খণ্ডাংশগুলিও জালিয়াতি। কেউ কেউ চিঠিটিকে প্রামাণিক মনে করলেও ক্লিমেন্টের বিবরণে বিশ্বাস স্থাপন করেন না। বরং তাঁরা সুসমাচারটিকে খ্রিস্টীয় দ্বিতীয় শতাব্দীতে রচিত একটি (জ্ঞানবাদী) প্যাস্টিক মনে করেন। অন্যেরা মনে করেন যে, ক্লিমেন্টের দেওয়া তথ্যগুলি সঠিক এবং এই গোপন সুসমাচারটি স্বয়ং মার্ক কর্তৃক সম্প্রসারিত সাধু মার্ক লিখিত সুসমাচারের একটি দ্বিতীয় সংস্করণ। অন্য এক দল বিশেষজ্ঞ আবার মনে করেন যে, মার্ক লিখিত গোপন সুসমাচারটিই মূল সুসমাচার এবং সেটি অনুমোদিত সাধু মার্ক লিখিত সুসমাচারের পূর্বে রচিত হয়েছিল। তাঁরা মনে করেন, ক্লিমেন্ট কর্তৃক উদ্ধৃত গোপন সুসমাচারের অংশগুলির ফলশ্রুতি হল অনুমোদিত সুসমাচারটি। শেষোক্ত সুসমাচারের অন্যান্য অংশগুলি হয় মার্ক নিজে অথবা পরবর্তী পর্যায়ে অন্য কেউ বাদ দিয়েছিলেন।
  
  মার সাবা পত্রের প্রামাণিকতা নিয়ে বিতর্কের অবসান এখনও ঘটেনি। গবেষক মহল এটির প্রামাণিকতার বিষয়ে দ্বিধাবিভক্ত। মার্ক লিখিত গোপন সুসমাচার-সংক্রান্ত বিতর্কেও তাই অচলাবস্থা সৃষ্টি হয়েছে। যদিও এই বিষয়ে বিতর্ক অব্যাহতই রয়েছে।
  
  আবিষ্কার
  
  মর্টন স্মিথ এবং মার সাবা পত্রের আবিষ্কার 
  
  ১৯৫৮ সালের গ্রীষ্মে "পাণ্ডুলিপি-সংগ্রহের সন্ধানে" জর্ডন, ইসরায়েল, তুরস্ক ও গ্রিস পরিভ্রমণের সময় মর্টন স্মিথ জেরুসালেম ও মৃত সাগরের মধ্যে অবস্থিত মার সাবার গ্রিক অর্থোডক্স মঠটিও পরিদর্শন করেন। জেরুসালেমের পেট্রিয়ার্ক প্রথম বেনেডিক্ট তাঁকে সেখানে তিন সপ্তাহ অতিবাহিত করে সেখানকার পাণ্ডুলিপিগুলি অধ্যয়নের অনুমতি দেন। স্মিথ পরে জানিয়েছিলেন, মার সাবার মিনার গ্রন্থাগারের নথিপত্র তালিকাভুক্ত করার সময় তিনি আলেকজান্দ্রিয়ার ক্লিমেন্টের লেখা একটি চিঠি আবিষ্কার করেন। চিঠিটির কথা ইতিপূর্বে কেউ জানত না। সেই চিঠিতে ক্লিমেন্ট সাধু মার্ক লিখিত সুসমাচারের একই রকমভাবে পূর্বে অজ্ঞাত একটি দীর্ঘতর সংস্করণ থেকে দু’টি অংশ উদ্ধৃত হয়েছিল। এই দীর্ঘতর সুসমাচারটিকে পরবর্তীকালে স্মিথ "মার্ক লিখিত গোপন সুসমাচার" (ইংরেজি: "Secret Gospel of Mark") নামে অভিহিত করেন। অ্যান্টিওকের ইগনেশিয়াসের রচনাবলির ইসাক ভোসিয়াস কর্তৃক ১৬৪৬ সালে মুদ্রিত সংস্করণের এন্ডপেপারে চিঠিটির পাঠ হাতে লেখা অবস্থায় রক্ষিত ছিল। চিঠিটি মার সাবা চিঠি, ক্লিমেন্টের চিঠি, থিওডোরকে লিখিত চিঠি ও থিওডোরকে লিখিত ক্লিমেন্টের চিঠি সহ একাধিক নামে পরিচিত।
  
  বইটি "গ্রিক পেট্রিয়ার্কেটের সম্পত্তি" হওয়ায় স্মিথ শুধুমাত্র চিঠিটির কয়েকটি সাদা-কালো আলোকচিত্রই গ্রহণ করেছিলেন এবং বইটি যেখানে পেয়েছিলেন সেই মিনার গ্রন্থাগারেই রেখে আসেন। স্মিথ অনুভব করেন, চিঠিটিকে খাঁটি বলে সপ্রমাণ করতে হলে তাঁকে এটির বিষয়বস্তুর প্রতি অন্যান্য গবেষকদের দৃষ্টি আকর্ষণ করতে হবে। চিঠিটির বিষয়বস্তু যেন আগেই কেউ প্রকাশ করতে না পারে, সেই জন্য ১৯৫৮ সালের ডিসেম্বর মাসে তিনি একটি প্রাথমিক অনুবাদ সহ চিঠিটির একটি প্রতিলিপি লাইব্রেরি অফ কংগ্রেসে জমা দেন।
  
  দুই বছর ধরে আলেকজান্দ্রিয়ার ক্লিমেন্টের তর্কাতীত রচনাবলির সঙ্গে থিওডোরকে লেখা এই চিঠিটির শৈলী, শব্দভাণ্ডার ও ধ্যানধারণার তুলনা করে এবং একাধিক প্রাচীন হস্তলিপিবিদদের সঙ্গে আলোচনা করে (তাঁরা হস্তলিপিটিকে অষ্টাদশ শতাব্দীর বলে চিহ্নিত করেছিলেন) স্মিথ চিঠিটির প্রামাণিকতা সম্বন্ধে নিঃসন্দেহ হন এবং ১৯৬০ সালের ডিসেম্বরে সোসাইটি অফ বিবলিক্যাল লিটারেচারের বার্ষিক সম্মেলনে তাঁর আবিষ্কারের কথা ঘোষণা করেন। পরের বছর তিনি মার্ক, ক্লিমেন্ট ও চিঠিটির প্রেক্ষাপট এবং আদি খ্রিস্টধর্মের সঙ্গে সম্পর্ক নিয়ে অনুপুঙ্খ অধ্যয়ন করেন। এই সময়কালের মধ্যে তিনি সংশ্লিষ্ট ক্ষেত্রের অনেক বিশেষজ্ঞের সঙ্গে বিষয়টি নিয়ে আলোচনাও করেন। ১৯৬৬ সালে তাঁর গবেষণাকর্ম সমাপ্ত হয়। কিন্তু সেই গবেষণার ফলশ্রুতি ক্লিমেন্ট অফ আলেকজান্দ্রিয়া অ্যান্ড আ সিক্রেট গসপেল অফ মার্ক নামক গবেষণাগ্রন্থটি ১৯৭৩ সালের আগে প্রকাশিত হয়নি। এর কারণ ছিল "উৎপাদন স্তরে" সাত বছরের দেরি। এই গ্রন্থেই স্মিথ মূল পাঠটির এক গুচ্ছ সাদা-কালো ছবি প্রকাশ করেছিলেন। সেই বছরই গোড়ার দিকে তিনি সাধারণ পাঠকদের জন্য একটি দ্বিতীয় বইও প্রকাশ করেছিলেন।
  
  পাণ্ডুলিপির পরবর্তী ইতিহাস 
  
  বহু বছর ধরে মনে করা হত যে, একমাত্র স্মিথই এই পাণ্ডুলিপিটি দেখেছিলেন। যদিও ২০০৩ সালে গাই স্ট্রমসা জানান যে, তিনি এবং অন্য গবেষকদের একটি দলও ১৯৭৬ সালে পাণ্ডুলিপিটি দেখেন। হিব্রু বিশ্ববিদ্যালয়ের দুই অধ্যাপক ডেভিড ফ্লাসার ও শ্লোমো পাইনস এবং গ্রিক অর্থোডক্স আর্কিম্যান্ড্রাইট মেলিটনকে সঙ্গে নিয়ে স্ট্রমসা মার সাবায় গিয়েছিলেন বইটি দেখার জন্য। মার সাবার এক সন্ন্যাসীর সহযোগিতায় তাঁরা ১৮ বছর আগে স্মিথের বইটি রেখে যাওয়ার সম্ভাব্য স্থানে বইটি পুনরায় চিহ্নিত করেন। তাঁরা জানতেন, "ক্লিমেন্টের চিঠিটি বইটির শেষের শূন্য পৃষ্ঠাগুলিতে লিখিত অবস্থায় ছিল"। স্ট্রমসা, মেলিটন ও তাঁদের সঙ্গীরা মনে করেছিলেন, মার সাবার পরিবর্তে জেরুজালেমে পাণ্ডুলিপিটি নিরাপদ থাকবে। তাঁরা বইটি তাঁদের সঙ্গে করে নিয়ে আসেন এবং তারপরে মেলিটন বইটি নিয়ে যান পেট্রিয়ার্কেট গ্রন্থাগারে। গবেষক দলটি পাণ্ডুলিপির কালি পরীক্ষা করতে চেয়েছিলেন। কিন্তু সেই অঞ্চলে এই জাতীয় প্রযুক্তি একমাত্র জেরুসালেম পুলিশেরই ছিল এবং মেলিটন পাণ্ডুলিপিটি পুলিশের হাতে ছেড়ে যেতে রাজি ছিলেন না বলে কালি পরীক্ষা করা সম্ভব হয়নি। স্ট্রমসা যখন জানতে পারেন যে তিনিই এই পাণ্ডুলিপিটিকে চাক্ষুষ করা "শেষ [জ্ঞাত] জীবিত পাশ্চাত্য গবেষক", তখন তিনি এই ঘটনার বিবরণী প্রকাশ করেন।
  
  পরবর্তীকালের গবেষণা থেকে পাণ্ডুলিপিটি সম্পর্কে আরও তথ্য জানা যায়। ১৯৭৭ সাল নাগাদ আলোকচিত্র গ্রহণ ও পুনরায় তালিকাভুক্ত করার উদ্দেশ্যে গ্রন্থাগারিক ফাদার ক্যালিস্টোস ডরভাস বইটি থেকে গোপন সুসমাচার-সম্বলিত পৃষ্ঠা দু’টি সরিয়ে নেন। যদিও কখনই সেটিকে পুনরায় তালিকাভুক্ত করার ঘটনা ঘটেনি। ডরভাস পরে চার্লস ডব্লিউ. হেড্রিক ও নিকোলস অলিম্পিওকে বলেছিলেন যে, অন্ততপক্ষে ১৯৯০ সালে তাঁর অবসর গ্রহণের আগে পর্যন্ত পৃষ্ঠাগুলি বইটির সঙ্গে পৃথকভাবে রাখা ছিল। যদিও পরবর্তীকালে পৃষ্ঠাগুলি হারিয়ে যায় এবং সেগুলি কোথায় রয়েছে তা নির্ণয় করার বহু চেষ্টা করা হলেও সকল চেষ্টাই ব্যর্থতায় পর্যবসিত হয়। অলিম্পিও মনে করেন যে, প্যাট্রিয়ার্কেট গ্রন্থাগারের ব্যক্তিবর্গই সম্ভবত এই গ্রন্থের মর্টন স্মিথ কৃত সমকামোদ্দীপক ব্যাখ্যার জন্য পৃষ্ঠাগুলি দিতে অস্বীকার করেছিলেন অথবা সেগুলি ধ্বংস করা বা ভুল জায়গায় রাখা হয়েছিল। ক্যালিস্টোস ডরভাস পাণ্ডুলিপির রঙিন আলোকচিত্রগুলি অলিম্পিওকে দেন। হেড্রিক ও অলিম্পিউ সেগুলি ২০০০ সালে সেগুলি দ্য ফোর্থ আর গ্রন্থে প্রকাশ করেন।
  
  ডরভাস ১৯৮৩ সালে একটি ফোটো স্টুডিওতে এই রঙিন আলোকচিত্রগুলি প্রস্তুত করেছিলেন। কিন্তু এই আলোকচিত্র গ্রহণের ব্যবস্থা করা হয়েছিল কুয়েন্টিন কুয়েসনেলের জন্য। তিনিই এর জন্য প্রয়োজনীয় অর্থসাহায্য করেছিলেন। ১৯৮৩ সালের জুন মাসে কুয়েসনেল ডরভাসের তত্ত্বাবধানে  তিন সপ্তাহ-ব্যাপী সময়কালের মধ্যে বেশ কয়েকদিনের জন্য গ্রন্থাগারে পাণ্ডুলিপিটি অধ্যয়নের অনুমতি দান করেন। কুয়েসনেলই ছিলেন "প্রথম গবেষক যিনি মার সাবা নথিটি প্রকৃতপক্ষে এক জালিয়াতির বিষয় হতে পারে বলে আনুষ্ঠানিকভাবে যুক্তি প্রদর্শন করেন"। তিনি ছিলেন স্মিথের "কঠোর সমালোচক"। বিশেষ করে নথিটি তাঁর সমকক্ষ গবেষকদের কাছে প্রাপ্তিসাধ্য না করার জন্য এবং ওই ধরনের নিম্নমানের আলোকচিত্র উপস্থাপনা করার জন্য তিনি স্মিথের তীব্র সমালোচনা করেছিলেন। অবশ্য কুয়েসনেলও তাঁর সমস্তরের গবেষকদের বলেননি যে তিনি পাণ্ডুলিপিটি পরীক্ষা করেছেন। সেই সঙ্গে তিনি এও জানাননি যে ১৯৮৩ সালের মধ্যেই তিনি তাঁর বাড়িতে চিঠিটির উচ্চ-মানের রঙিন আলোকচিত্র নিয়ে এসেছিলেন। ডরভাস তাঁর নিজের জন্য সেই আলোকচিত্রগুলির কপি রেখে দিয়েছিলেন বলে ২০০০ সালে হেডরিক ও অলিম্পিও সেই আলোকচিত্রগুলি প্রকাশ করতে সক্ষম হন। কিন্তু সেই প্রকাশনার সময়ও তাঁরা জানতেন না যে কুয়েসনেলের কাছেও সেই একই ছবি রয়েছে। কুয়েসনেলের আগমনের কথা গবেষক সমাজও জানতেন না। শেষে ২০০৭ সালে আডেলা ইয়ারব্রো কলিনস সংক্ষেপে বলেন যে, ১৯৮০-এর দশকে গোড়ার দিকে কুয়েসনেলকে পাণ্ডুলিপিটি দেখার অনুমতি প্রদান করা হয়েছিল। কুয়েসনেলের মৃত্যুর কয়েক বছর বাসে ২০১২ সালে গবেষকদের তাঁর জেরুজালেম যাত্রার লেখাপত্র দেখতে দেওয়া হয়। তা থেকেই জানা যায় যে, কুয়েসনেল প্রথমে নিশ্চিত ছিলেন যে তিনি নথিটি যে জালিয়াতি সেই তত্ত্ব প্রতিষ্ঠা করতে সক্ষম হবেন। তাঁর কাছে সন্দেহজনক ঠেকেছিল এমন কিছু খুঁজে পাওয়ার পর ডরভাস (যিনি নিশ্চিত ছিলেন যে এটি প্রকৃতই অষ্টাদশ শতাব্দীর হস্তলিপি) একই বৈশিষ্ট্যসূচক অষ্টাদশ শতাব্দীর অন্য কয়েকটি হস্তলিপি নিয়ে আসেন। কুয়েসনেল স্বীকার করেন যে, যেহেতু "সেগুলির সব ক’টি জালিয়াতি নয়" সেহেতু নথিটি যে জালিয়াতি তা প্রমাণ করা সহজ নয়। অবশেষে তিনি তাঁর প্রচেষ্টাই ইতি টানেন এবং লেখেন যে এই ব্যাপারে বিশেষজ্ঞদের মতামত নিতে হবে।
  
  ২০১৯ সালের তথ্য অনুযায়ী, পাণ্ডুলিপিটি এখন কোথায় তা জানা যায় না। শুধুমাত্র দুই প্রস্থ আলোকচিত্রে এটি নথিবদ্ধ রয়েছে: ১৯৫৮ সালে স্মিথ কর্তৃক গৃহীত সাদা-কালো এবং ১৯৮৩ সালে গৃহীত রঙিন আলোকচিত্রগুচ্ছ। পাণ্ডুলিপিটির কালি ও ফাইবার কখনও পরীক্ষা করে দেখা হয়নি।
  
  ক্লিমেন্টের চিঠির বিষয়বস্তু
  
  পাদটীকা ও তথ্যসূত্র
  
  পাদটীকা
  
  তথ্যসূত্র
  
  গ্রন্থপঞ্জি
  
    Available online
   
    (2nd edition 1985)
   
    
   
    
   
   
    Available online (PDF file)
    
   
   
   
   
   
    
    Available online (PDF file) 
   
   
   
   
   
   
   
   
   
   
   
   
   
    
   
   
    Available online
    Available online
    Available online
   
    
    Available online
    (Available on-line.)
   
   
   
   
   
   
   
   
    
   
   
   
   
   
   
   
   
   
   
    
   
   
   
   
   
   
   
    PhD diss. Available online (PDF file)
   
    Available online
    Available online (PDF file)
   
    
   
    Available online
   
   
   . Originally published in Second Century 4:2 (1984), pp. 65–82.
    Available online (PDF file)
   
    
   
   
   
    
   
   
   
    
   
    
   
    
   
   
   
   
    Available online (PDF file)
    
    Online (PDF)
  
  বহিঃসংযোগ 
   থিওডোরের প্রতি ক্লিমেন্টের লেখা চিঠির ইংরেজি অনুবাদ:
   মর্টন স্মিথ - দ্য নস্টিক সোসাইটি লাইব্রেরি, উইল্যান্ড উইলকারের ওয়েবসাইট, আর্লি খ্রিস্টিয়ান রাইটিংস ও সিগনাসেস’ স্টাডি। 
   এ. কে. এম. অ্যাডাম - অ্যাকাডেমিয়া
   স্যাম গিবসন - আর্লি খ্রিস্টান রাইটিংস
   অ্যান্ড্রু বার্নহার্ড - দ্য স্ক্রিপ্টোরিয়াম ও গসপেলস.নেট (দু’টিই ইংরেজিতে)
   বার্ট ডি. এরম্যান লস্ট স্ক্রিপচার্স (২০০৩) পৃ. ৮৮–৮৯ (শুধুমাত্র গোপন মার্ক-সংক্রান্ত উদ্ধৃতিসমূহ) - ইস্সু (ইংরেজিতে)
   লেখন অনুযায়ী গ্রিক পাঠের লিপ্যন্তরণ:
   মর্টন স্মিথ – আর্লি খ্রিস্টান রাইটিংস সাইটে পুনঃপ্রকাশিত 
   আগামেমনন সেলিকাস - বিবলিক্যাল আর্কিওলজি-তে প্রকাশিত আলোচনা
   এ. কে. এম. অ্যাডাম, পানানেন ও ভিকলান্ডের টীকা সহ স্মিথ ও সেলিকাসের প্রকাশনার ভিত্তিতে
  -অ্যাকাডেমিয়া
   "বিবলিক্যাল আর্কিওলজি সোসাইটি", ডিড মর্টন স্মিথ ফোর্জ "সিক্রেট মার্ক"?, এবং এই প্রসঙ্গে নিম্নোক্ত লেখকবর্গের আলোচনা:
   ভেনেশিয়া আনাস্তাসোপউলউ, "এক্সপার্টস রিপোর্ট হ্যান্ডরাইটিং একজামিনেশন" ও "ক্যান আ ডক্যুমেন্ট ইন ইটসেলফ রিভিল আ ফোরজারি?" (দু’টিই ইংরেজিতে)
   পিটার জেফ্রি, "রেসপন্স টু হ্যান্ডরাইটিং অ্যানালাইসিস" ও "অ্যাডিশনাল রেসপন্স টু হ্যান্ডরাইটিং অ্যানালাইসিস" (দু’টিই ইংরেজিতে)
   স্কট জি. ব্রাউন, "মাই থটস অন দ্য রিপোর্টস বাই ভেনেশিয়া আনাস্তাসোপউলউ" (ইংরেজিতে)
   অ্যালান জে. প্যান্টাক, "সলভিং দ্য মিস্টিরিয়ন অফ মর্টন স্মিথ অ্যান্ড দ্য সিক্রেট গসপেল অফ মার্ক" ও "রেসপন্স টু অ্যাগামেমনন সেলিকাস অন মর্টন স্মিথ অ্যান্ড দ্য ম্যানুস্ক্রিপ্টস ফ্রম সেফালোনিয়া" (দু’টিই ইংরেজিতে)
   ফ্রান্সিস ওয়াটসন, "বিয়ন্ড রিজনেবল ডাউট: আ রেসপন্স টু অ্যালান জে. প্যান্টাক" (ইংরেজিতে)
   আগামেমনন সেলিকাস, "আগামেমনন সেলিকাস’ হ্যান্ডরাইটিং আনালাইসিস রিপোর্ট" ও "রেসপন্স টু অ্যালান জে. প্যান্টাক" (দু’টিই ইংরেজিতে)
title: মার্ক লিখিত গোপন সুসমাচার